中夜嘆
作者：敖陶孫
朝代：宋

paragraphs: 臞庵胸中空濩落，正爾有愁無處著。
比來有酒三捫膺，突兀又似堆衡霍。
道邊俗子畧滿眼，舉扇障塵不容却。
正如白日殺快讎，草草九衢面皆惡。
不應叔末盡鬼魅，世道如此我何樂。
獐頭鼠目動侮人，貌敬逡巡背輕薄。
其餘邊幅綴周孔，汝身無苦何遭縛。
中原干戈六十載，八陵玉座塵漠漠。
假君無力堪汛掃，渠可忘憂置恢拓。
屯田邊壘差易事，三十餘年束高閣。
嗚呼吾君至仁厚，一言罷行水赴壑。
雷塘勺陂可復請，專創一司足經畧。
牛犁居屋旋填補，虎士編氓間參錯。
聊城指日下魯奇，祁連刻期開衛幕。
行之十年倘未效，臣頭請膏斬馬鍔。
奈何諸人忍奈事，天保正用初無作。
居然判道君北海，不復追隨我西洛。
墨池到了須楯鼻，茶甌小緩支鐺脚。
儒生寂寞守太玄，共盡同歸一丘壑。